**ZAPISNIK**

**SA SEDME (HIBRIDNE) SJEDNICE** **UPRAVNOGA VIJEĆA**

**INSTITUTA ZA ARHEOLOGIJU**

Sedma (hibridna) sjednica Upravnoga vijeća Instituta za arheologiju održana je dana 24. srpnja 2025. godine, s početkom u 11.00 sati.

Sjednici su nazočili:

- prof. dr. sc. Jure Zovko, predsjednik Upravnoga vijeća – prisutan putem zoom platforme

- prof. dr. sc. Dražen Vikić-Topić, član Upravnoga vijeća – prisutan uživo

- gđa. Amalija Babić, članica Upravnoga vijeća – prisutna putem zoom platforme

- dr. sc. Ivana Ožanić Roguljić, članica Upravnoga vijeća – prisutna putem zoom platforme

- dr. sc. Tajana Sekelj Ivančan, članica Upravnoga vijeća – prisutna uživo

- dr. sc. Marko Dizdar, ravnatelj IARH-a – prisutan uživo

- dr. sc. Siniša Krznar, pomoćnik ravnatelja IARH-a – prisutan uživo

Zapisnik je vodila Mirella Đula Furjan, tajnica Instituta.

Predsjednik Upravnoga vijeća pozdravlja sve prisutne te je pročitao Dnevni red.

Na prijedlog predsjednika Upravnoga vijeća, Upravno vijeće jednoglasno je usvojilo sljedeći

**DNEVNI RED**

1. Ovjera zapisnika sa šeste sjednice održane 26. ožujka 2025. godine

2. Razmatranje i usvajanje polugodišnjeg financijskog izvješća i izvršenja financijskog plana

 I. – VI. 2025. godine te donošenje Odluke o istom

3. Prijedlog i donošenje *Pravilnika o ocjenjivanju rada suradnika i mentora*

4. Prijedlog i donošenje *Pravilnika o radu knjižnice Instituta za arheologiju*

5. Godišnje izvješće Instituta za arheologiju za 2024. godinu

6. Produžetak Strategije znanstvene djelatnosti Instituta za arheologiju do 31. prosinca 2025.

 godine

7. Razno

**Ad. 1.**

Budući da nema primjedbi na zapisnik sa šeste sjednice Upravnoga vijeća održane 26. ožujka 2025. godine, isti se prihvaća te ovjerava.

**Ad. 2.**

Predsjednik Upravnoga vijeća prof. dr. sc. Jure Zovko poziva ravnatelja Instituta, dr. sc. M. Dizdara da predstavi polugodišnje financijsko izvješće i polugodišnji financijski plan Instituta za 2025. godinu.

Dr. sc. Dizdar pojašnjava da su se polugodišnji financijski izvještaj (I-VI) kao i realizacija polugodišnjega financijskog plana Instituta za 2025. godinu provodili te izradili prema vrstama izvora prihoda i rashoda, a pripremljeni su od strane voditeljice Odjela financijsko- računovodstvenih poslova gđe. M. Puljić Brajnović. Članovima je predočena dokumentacija o ostvarenim planiranim prihodima/rashodima, s istaknutim manjim razlikama u ostvarenju u odnosu na plan. Ravnatelj je istaknuo kako su krajem 2024. godine pristigla sredstva od strane Hrvatske zaklade za znanost, izvršen je povrat određenih jamstava koja su uplaćivana radi prijava na otvorene postupke javne nabave raspisanih arheoloških istraživanja od strane javnih naručitelja Hrvatskih cesta d.o.o. te Hrvatskih autocesta d.o.o. te ističe da je i Ministarstvo kulture i medija RH također krajem godine doznačilo sredstva za odrađena arheološka istraživanja. Ističe kako u planu i dalje najviše rashoda odlazi za plaće zaposlenika, troškove razmjene publikacija i povećanje režijskih troškova. U financijskome izvješću I-VI 2025. i u realizaciji financijskoga plana za I-VI 2025. vidljivo je pozitivno poslovanje Instituta, posebno na prihodovnoj strani, čemu je razlog dospijeće sredstava za realizirana zaštitna istraživanja provedena u drugoj polovici 2024. godine. Sukladno tome, manjim su dijelom povećani i rashodi, no u okvirima planiranih sredstava.

Zaključak: jednoglasno se usvaja polugodišnje financijsko izvješće i izvršenje financijskoga plana za 2025. godinu te se o istome donosi Odluka.

**Ad. 3.**

Ravnatelj ističe da je bilo potrebno detaljno razraditi i doraditi ocjenjivanje suradnika Instituta te sukladno tome, uz prethodno pozitivno mišljenje Znanstvenoga vijeća, ravnatelj predlaže prijedlog *Pravilnika o ocjenjivanju rada suradnika i mentora* Upravnome vijeću.

Članica Upravnoga vijeća gđa. A. Babić iznosi primjedbe na Pravilnik koje će se ugraditi u isti. Prema zaključku svih članova Upravnoga vijeća, Pravilnik se može prihvatiti po ispravku i ponovnoj dostavi članovima Upravnoga vijeća, zajedno s pripadajućim prilozima Pravilnika.

**Ad. 4.**

Ravnatelj pojašnjava da su nastupili uvjeti za donošenje prijedloga *Pravilnika o radu knjižnice Instituta za arheologiju* obzirom da Institut ima registriranu knjižnicu i samim time zaposlenu voditeljicu iste. Također je u srpnju 2025. godine pristiglo Rješenje o osnivanju specijalne knjižnice u sastavu Instituta od strane Ministarstva kulture i medija RH (Klasa: UP/I-611-04/25-01/0076, URBROJ: 532-02-03-01/1-25-2 od 25. lipnja 2025.), pa je time formalno završen proces osnivanja Knjižnice IARH-a. Znanstveno vijeće je također suglasno s prijedlogom Pravilnika, pa je stoga i upućen Upravnome vijeću. Članica Upravnoga vijeća gđa. A. Babić predlaže da se pozove voditeljica Knjižnice kako bi se mogle razjasniti nedoumice koje se tiču standarda za specijalne knjižnice, na što voditeljica Lea Bakić pojašnjava da je Nacionalna i sveučilišna knjižnica u Zagrebu propisala da u Hrvatskoj postoje samo dvije znanstvene knjižnice, dok su sve ostale specijalne knjižnice, pa tako i Knjižnica IARH-a. Tajnica navodi da je knjižnična djelatnost također upisana u Sudski registar pri Trgovačkom sudu.

Zaključak: Jednoglasno se usvaja prijedlog *Pravilnika o radu knjižnice Instituta za arheologiju* te se isti jednoglasno donosi.

**Ad. 5.**

Ravnatelj pojašnjava da je Godišnje izvješće Instituta za arheologiju za 2024. godinu usklađeno s Programskim ugovorom. Pojedinačna Izvješća svih znanstvenika su prikupljena do kraja siječnja 2025. godine te se osobita pažnja pridavala znanstvenoj izvrsnosti znanstvenika koja se povezuje s ciljevima navedenim u Programskom ugovoru, tako da su, uz temeljna istraživanja, znanstveni djelatnici sudjelovali na kongresima i organizirali izložbe te razne radionice.

Članica Upravnoga vijeća gđu. Amaliju Babić postavila je upit o trenutnim pokazateljima iz Programskog ugovora, na što ravnatelj odgovara da trenutno još nije poznato potpuno stanje izvršenja plana za 2024. godinu za svaki od odabranih ciljeva. Neki su već ostvareni u cijelosti (npr. predviđeni iznos vlastitih sredstava, popularizacija), no pojedini nisu i upitno je njihovo ostvarenje prema ugovorenim pokazateljima do kraja 2025. (npr. broj članaka znanstvenika Instituta). Članica Upravnoga vijeća dr. sc. T. Sekelj Ivančan pojašnjava da su se znanstvenici Instituta orijentirali na važnije, relevantne časopise najviše kategorije (Q1), u kojima se po predaju rukopisa dosta dugo čekaju recenzije, pa nije moguće imati cijelokupni izračun objava članaka u ovome trenutku.

Zaključak: Jednoglasno se usvaja Godišnje izvješće Instituta za arheologiju za 2024. godinu.

**Ad. 6.**

Predsjednik Upravnoga vijeća prof. dr. sc. J. Zovko predaje riječ članici Upravnoga vijeća dr. sc. T. Sekelj Ivančan, kao predstavnici Znanstvenoga vijeća, kako bi pobliže pojasnila razloge traženja novoga produžetka Strategije znanstvene djelatnosti Instituta za arheologiju.

Dr. sc. T. Sekelj Ivančan navodi kako su krajem prošle godine u posjet Institutu došli članovi Međunarodnog savjeta koji su analizirali rad znanstvenika. Na temelju provedenih razgovora s djelatnicima članovi Međunarodnog savjeta dali su svoje preporuke za daljnji rad Instituta, poglavito smjernice za izradu nove Strategije. Analizirajući predložene preporuke, Znansveno vijeće i Znanstveni odjel nisu mogli prihvatiti sve pozitivne prijedloge Savjeta, jer se oni ne podudaraju s planiranim rezultatima i ishodima Programskog ugovora. Stoga je potrebno usvojiti novi prijedlog za cjelokupni budući znanstveni rad Instituta, kako bi se rezultati znanstvenika mogu uklopiti u isti. Prema riječima ravnatelja, u ovom je trenutku nužno napustiti dosadašnji model na njezinoj pripremi koji se pokazao neuspješnim i oformiti novi tim za pripremu nacrta Strategije kako bi se znanstvenici što prije tome prilagodili te usmjerili na nove znanstvene izazove.

Zaključak: Jednoglasno se daje suglasnost na produžetak donošenja Strategije do 31. prosinca 2025. godine.

**Ad. 7.**

Ravnatelj navodi kako je natječaj za zaštitna arheološka istraživanja raspisan od strane Hrvatskih autocesta d.o.o. za brzu cestu Vinkovci – Vukovar poništen te se čeka novi raspis javne nabave za ista. Institut će se u zajednici ponuditelja prijaviti na zaštitna istraživanja objavljena od strane Hrvatskih cesta d.o.o za obilaznicu Bjelovara te će o ishodu javne nabave obavijestiti Upravno vijeće.

Sjednica je završila s radom u 12,15 sati.

Zapisnik sastavila: Predsjednik Upravnoga vijeća IARH:

Mirella Đula Furjan, dipl.iur., v.r. prof. dr. sc. Jure Zovko, v.r.